Document ID: 32013D0632

KOMISIJAS ĪSTENOŠANAS LĒMUMS
(2013. gada 30. oktobris),
ar kuru atbilstīgi Eiropas Parlamenta un Padomes Regulai (EK) Nr. 443/2009 apstiprina vidējās īpatnējās CO2 emisijas un īpatnējo emisiju mērķus vieglo automobiļu ražotājiem attiecībā uz 2012. kalendāro gadu
(Dokuments attiecas uz EEZ)
(2013/632/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (1), un jo īpaši tās 8. panta 5. punkta otro daļu un 10. panta 1. punktu,
tā kā:
(1)
Saskaņā ar Regulas (EK) Nr. 443/2009 8. panta 5. punktu Komisijai katru gadu ir jāapstiprina vidējās īpatnējās CO2 emisijas un īpatnējo emisiju mērķis katram Savienības vieglo automobiļu ražotājam un katrai ražotāju grupai, kura izveidota saskaņā ar minētās regulas 7. panta 1. punktu. Pamatojoties uz minēto apstiprinājumu, Komisijai ir jānosaka, vai ražotāji un grupas ir izpildījuši minētās regulas 4. panta prasības.
(2)
Saskaņā ar Regulas (EK) Nr. 443/2009 4. pantu ražotājiem un grupām šie mērķi ir saistoši no 2012. gada. Ražotāju vidējās īpatnējās emisijas 2012. gadam aprēķina saskaņā ar minētā panta otro daļu, ņemot vērā 65 % no ražotāja jaunajiem vieglajiem automobiļiem, kas reģistrēti attiecīgajā gadā.
(3)
Detalizētie dati, kas izmantojami vidējo īpatnējo emisiju un īpatnējo emisiju mērķu aprēķināšanai, ir noteikti Regulas (EK) Nr. 443/2009 II pielikuma A daļas 1. punktā un C daļā, un to pamatā ir informācija par iepriekšējā kalendārajā gadā dalībvalstīs reģistrētiem jauniem vieglajiem automobiļiem. Dati ir ņemti no atbilstības sertifikātiem, kurus izsniedz ražotāji, vai no dokumentiem, kuros sniegta līdzvērtīga informācija, saskaņā ar Komisijas Regulas (ES) Nr. 1014/2010 (2) 3. panta 1. punktu.
(4)
Visas dalībvalstis iesniedza Komisijai datus par 2012. gadu līdz 2013. gada 28. februārim, kā noteikts Regulas (EK) Nr. 443/2009 8. panta 2. punktā. Gadījumos, kad Komisijas veiktajā datu pārbaudē atklājās, ka kādu datu trūkst vai ka tie ir acīmredzami nepareizi, Komisija sazinājās ar konkrētajām dalībvalstīm un attiecīgi koriģēja vai papildināja datus, pirms tam par to vienojoties ar šīm dalībvalstīm. Ja ar dalībvalsti neizdevās vienoties, provizoriskie dati par šo dalībvalsti netika koriģēti.
(5)
Komisija 2013. gada 30. aprīlī publicēja provizoriskos datus un 85 ražotājiem paziņoja vidējo īpatnējo CO2 emisiju un īpatnējo emisiju mērķu provizoriskos aprēķinus par 2012. gadu saskaņā ar Regulas (EK) Nr. 443/2009 8. panta 4. punktu. Saskaņā ar minētās regulas 8. panta 5. punkta pirmo daļu un Regulas (ES) Nr. 1014/2010 9. panta 3. punktu ražotājiem tika lūgts pārbaudīt datus un trīs mēnešu laikā pēc paziņojuma saņemšanas ziņot Komisijai par kļūdām. Astoņi ražotāji pieņēma provizoriskos datus bez korekcijām, savukārt 40 ražotāji noteiktajā termiņā iesniedza paziņojumus par kļūdām.
(6)
Kas attiecas uz pārējiem 37 ražotājiem, kuri nav ne paziņojuši par kļūdām datu kopās, ne arī reaģējuši kā citādi, provizoriskie dati par vidējām īpatnējām emisijām un īpatnējo emisiju mērķiem, kā arī to provizoriskie aprēķini būtu jāapstiprina, neveicot korekcijas.
(7)
Komisija ir pārbaudījusi ražotāju paziņotos labojumus un attiecīgos pamatojumus, kas norādīti, izmantojot Regulas (ES) Nr. 1014/2010 9. panta 3. punktā sniegtos kļūdu kodus, un datu kopa ir attiecīgi koriģēta.
(8)
Attiecībā uz ierakstiem, kurus ražotāji atbilstīgi Regulas (ES) Nr. 1014/2010 9. panta 3. punktam apzīmējuši ar kļūdas kodu B, jāņem vērā fakts, ka ražotāji šos ierakstus nevar pienācīgi pārbaudīt vai labot neesošu vai nepareizu identifikācijas parametru dēļ. Tāpēc šo ierakstu CO2 emisiju un masas vērtībām būtu jāparedz kļūdas robeža.
(9)
Kļūdas robeža būtu jāaprēķina kā starpība starp attālumu līdz īpatnējo emisiju mērķim (attālumu izsaka, no īpatnējo emisiju mērķiem atņemot vidējās emisijas), ko aprēķina, ņemot vērā tos reģistrētos transportlīdzekļus, kurus ražotājs nevar pārbaudīt, un attālumu līdz īpatnējo emisiju mērķim, kuru aprēķina, minētos datus neņemot vērā. Neatkarīgi no tā, vai šī starpība ir pozitīva vai negatīva, kļūdas robežai vienmēr būtu jāsamazina ražotāja attālums līdz mērķim.
(10)
Saskaņā ar Regulas (EK) Nr. 443/2009 10. panta 2. punktu būtu uzskatāms, ka ražotājs ir sasniedzis minētās regulas 4. pantā minēto īpatnējo emisiju mērķi, ja šajā lēmumā norādītās vidējās emisijas ir mazākas par īpatnējo emisiju mērķi; to izsaka kā negatīvu attālumu līdz mērķim. Ja vidējās emisijas pārsniedz īpatnējo emisiju mērķi, būtu jānosaka maksa par pārsniegtajām emisijām saskaņā ar Regulas (EK) Nr. 443/2009 9. pantu, ja vien attiecīgajam ražotājam nav piešķirts atbrīvojums no prasības sasniegt mērķi vai tas nav tādas grupas dalībnieks saskaņā ar minētās regulas 7. pantu, kura ir sasniegusi savu īpatnējo emisiju mērķi.
(11)
Attiecīgi būtu jāapstiprina 2012. gadā reģistrēto jauno vieglo automobiļu vidējās īpatnējās CO2 emisijas, īpatnējo emisiju mērķi un šo abu vērtību starpība,
IR PIEŅĒMUSI ŠO LĒMUMU.
1. pants
Attiecībā uz 2012. kalendāro gadu katram vieglo automobiļu ražotājam un katrai ražotāju grupai apstiprina šādas pielikumā sniegtās vērtības:
a)
īpatnējo emisiju mērķi;
b)
vidējās īpatnējās CO2 emisijas, kas vajadzības gadījumā koriģētas atbilstīgi attiecīgajai kļūdas robežai;
c)
panta a) un b) punktā minēto vērtību starpību;
d)
vidējās īpatnējās CO2 emisijas visiem jaunajiem vieglajiem automobiļiem Savienībā;
e)
vidējo masu visiem jaunajiem vieglajiem automobiļiem Savienībā.
2. pants
Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
Briselē, 2013. gada 30. oktobrī

Labels: 8
1
20